જોકે દિવસ દરમિયાન બધા પ્રવાસીઓને પાણી, કોલ્ડ્રિંક અને સૅન્ડવિચ આપવામાં આવ્યાં હતાં, પરંતુ બાળકોને બાદ કરતા કોઈ પ્રવાસીઓએ કંઈ ખાધું નહોતું. લાઈટ બંધ થતા ચારેચાર હાઈજેકર્સે અરબી ભાષામાં કાંઈક રટણ કરીને અંધાધૂંધ ગોળીબાર શરૂ કર્યો. હું કમ્પાર્ટમેન્ટમાં સૌથી છેલ્લે બેઠો હતો અને પાછળ જ ઈમરજન્સી એક્ઝિટ હોવાથી તે ખૂલતાં જ મેં બહાર કૂદકો માર્યો અને વિંગ પર પડ્યો. વિંગથી જમીન સુધીનું અંતર વીસથી પચીસ ફૂટ હતું તેથી કૂદકો મારવાની મારી હિંમત નહોતી. અન્ય પ્રવાસીઓ કૂદકો મારીને ભાગ્યા એટલે મેં પણ કૂદકો માર્યો અને લંગડાતા પગે ટર્મિનલ સુધી પહોંચ્યો. બાદમાં મને કરાચીની જિન્હા હોસ્પિટલ લઈ જવાયો. મારા પગમાં ત્રણ ફ્રેક્ચર હતાં. સારવાર બાદ અમને હોટેલ મિડ-વેમાં લઈ જવાયા. અહીં રોકાણની વ્યવસ્થા પેન-એમ એરલાઈન્સ તરફથી કરાઈ હતી.